Bing Crosby
Store norske leksikon,Kunst og estetikk,Musikk,Populærmusikk,Croonere og slagersangere
Bing Crosby var en amerikansk sanger og filmskuespiller. Hans raffinerte musikalitet kombinert med en avslappet stil gjorde ham til USAs mest populære crooner i 1930-årene, hans grammofonplater ble solgt i millioner av eksemplarer, og han holdt på populariteten inn i etterkrigstiden. Hans innspilling av Irving Berlin-melodien White Christmas (1942) var frem til 1977 verdens mest solgte singleplate.
Han vokste opp i Spokane i Washington og ble kjent fra slutten av 1920-årene gjennom sitt samarbeid med blant andre Paul Whiteman og Bix Beiderbecke. Crosby var også en dyktig filmskuespiller: Han debuterte med King of Jazz (Jazzkongen, 1930), vant stor popularitet i Road-filmene (1940–1952) sammen med Bob Hope og Dorothy Lamour, og mottok Oscar-pris for Going My Way (Vandre min vei, 1944). Til hans øvrige filmer hører White Christmas (1954), The Country Girl (Bak kulissene, 1955) og High Society (Fint folk flørter, 1956). I sistnevnte opptrer han sammen med Louis Armstrong og «rivalen» Frank Sinatra.Crosby utga i 1953 selvbiografien Call Me Lucky. En av hans siste opptredender var på Momarkedet, Mysen 1977. Posthumt fikk han en stor hit i 1982 med Little Drummer Boy – Peace On Earth, i en duett med David Bowie. Den var innspilt i 1977. Les mer i Store norske leksikon populærmusikk Eksterne lenker Bing Crosby